text: Nej til at lægge DR- og TV2-regioner sammen
  15 februar 2010 kl. 18.06
  Kulturminister Carina Christensen vil ikke lægge DR og TV2s regioner sammen. Det har været luftet som optakt til forhandlingerne om et nyt medieforlig.
  - Jeg skriver lige nu på det nye forlig, og det er måske ikke TV2-regionerne, som bliver berørt mest af det. Jeg synes vore TV2-regioner gør det rigtig godt. Selvfølgelig skal vi finde ud af, hvordan deres økonomi skal være fremadrettet, men ellers lægger vi ikke op til de store ændringer, siger hun i forbindelse med den praktik, hun har været på i dag på TV SYD (se nedenfor).
  
  Vigtigt med to organisationer
  Hun afviser tankerne om at lægge DRs regionalradioer sammen med TV2-regionerne. 
  - Det er jeg ikke den helt store tilhænger af.  Jeg synes det er vigtigt, at vi har et stærkt DR og nogle stærke TV2-regioner - og at de udgør hver deres familie og har hver deres særpræg. Kan man samarbejde lokalt om projekter er det fint, men jeg synes det er godt, at vi har to adskilte organisationer.
  